234 Misericordia

Misericordia duplex est. Misericordia diuina et humana. Misericordia Dei dat remedium contra miserium peccati. Nam penitentem sanat, Sap. 16[:10]: *Misericordia tua adveniens sanabat illos*. Et Prou. 28[:13]: *Qui confessus fuerit et reliquerit ea*, scilicet peccata, *misericordiam consequetur*. Exemplum in Samaritano, Luc. 10[:33].

Secundo, penitentem reparat et dicat sicut pluuia terram arentem fecundat, Eccli. 35[:26]: *Misericordia, quasi nubes pluviæ in tempore siccitatis*. Ideo Psal. [50:14]: *Redde mihi lætitiam salutaris tui*. Nam per peccatum amissi leticiam consciencie, salutem anime, spiritum gratie, firmitatem constancie. Ratio inuocanda est misericordia que deperdita restituit. Quod figuratur in filio prodigo, Luc. 15[:20]: Vbi pater *misericordia motus,* restituit et omnia necessaria ad salutem quia stolam graciam refundendo, indumenta virtutes restituendo, annulum arram glorie conferendo, castiamenta conuersacionem venustando, epulas conscienciam letificando.

Tercio, misericordia proclinum ad recidiuandum sustentat sicut columpna domum, Psal. [93:18]: *Si dicebam*, ad Deum supplicando, *Motus est pes meus*, id est, affectus in temptacione laborando, *misericordia tua adjuvabat me*. A casu protegendo, sed heu quia multis ingratis competit aliud, Ysai. 26[:10]: *Misereamur impio*, frequenter peccata dimittendo, *et non discet* facere *justitiam* de peccato se corrigendo, *in terra sanctorum iniqua gessit*, peccata accumulando, *non videbit gloriam* summo bono perfurendo. Ideo Eccli. 5[:5-6]: Non adjicias *peccatum super peccatum*, dicens *magna est* misericordia Dei. Justicia dicit iustum est ut iste peccatorum dampnetur, sed misericordia dicit [Joan. 3:6]: *Caro est*. Ideo melius est ut ad penitentiam reseruetur, sed ut saluetur, Psal. [51:10]: *Speravi in misericordia* tua Domine, non confundar quoniam inuocaui te.

Iccirco sicut orat, Psal. [142:2, 8]: *Non intres in judicium cum servo tuo*, Domine, sed sicut ibi sequitur, *Auditam fac mihi mane*, id est, in extremo iudicio, *misericordiam tuam*. Justicia dicit [Luc. 14:24]: *Nemo virorum illorum gustabit cœnam meam*. Misericordia dicit [Luc. 14:21]: Exici *cito in* vias et compelle intrare. Eccli. 16[:15]: *Omnis misericordia* facit *locum unicuique*, *secundum meritum* operationis. Justicia dicit illud Psal. [9:18]: *Convertantur peccatores in infernum*. Misericordia dicit, a porta inferi, erue, Domine, animas eorum, Psal. [56:4-5]: *Misit Deus misericordiam suam et veritatem suam*, /f. 70ra/ *animam meam eripuit de medio*[[1]](#endnote-1) *catulorum leonum.*

Item, id est, misericordia videlicet homini ad bonum acquirendum. Nam cum triplici iuris aliud competit homini mercatore, labore, meditacione. Hiis tribus modis misericordia facit bonum transire in dominium hominis.

¶ Est enim misericordia mercatrix sapiencior in nundinis huius mundi, quia lutum commutat in aurum, temporale in eternum, Eccli. 29[:1]: *Qui facit misericordiam fœneratur proximo*. Quin etiam feneratur proximo, quin etiam feneratur ipsi Deo, qui miseretur pauperis et sic facit ipsum Domini debitorem et seruum homini.

Item, misericordia est colona mirabilia in campis huius mundi quia seminat in agro sterili et in pauperibus et abundanter metit, Luc. 14[:12-13]: *Cum facis prandium … voca pauperes*, etc. Et Tob. 4[:8-9]: *Quantum potueris, esto misericors. Si multum tibi fuerit, multum tribue*.

Item, misericordia est medica securior, nam ipsa habet litteras patentes sanguine Christi scriptas de denario euangelico optinendo, Matt. 5[:7]: *Beati misericordes, quoniam ipsi misericordiam consequentur*. Et Prou. 14[:22]: *Misericordia et veritas præparant bona*, scilicet, glorie et gratie.

Secundo, misericordia diuina propellit malum, nam sit triplex malum infestans hominem, scilicet, culpa, pena, temptacio. Misericordia videlicet ad purgatorium culpe sicut muneribus placatur lesus, Prou. 16[:6]: *Misericordia et veritate redimitur iniquitas*.

Secundo, videlicet ad reuelatorium pene. Justum est, enim, ut qui minuit penam alterius propter Deum ut eius pena minuatur, Dan. 4[:24]: *Peccata tua eleemosynis redime*. Matt. 18[:33]: *Nonne ergo oportuit te misereri conservi tui, sicut et ego*.

Tercio, videlicet ad victoriam temptacionis sicut et cibus quem manus porrigit ori, videlicet ipsi manui. Sicut elemosina quam dat homo pauperi, videlicet ipsi dant, Eccli. 12[:4]: *Da* misero, *et ne suscipias peccatorem,* et os hominis masticans dum transmittit cibaria ab alia membra et illis prodest et sibi. Ipsi nam si illa deficerent et ipsum deficeret, Eccli. 29[:13]: *Perde pecuniam propter fratrem et amicum tuum*. Vnde Ambrosius, nichil tam conueniens secundum naturam, quam iuuare consortem nature. [Eccli. 29:13]: *Et non abscondas illam sub lapide in* predicatione sicut fecit quidam qui scripsit in quodam lapide: “est hic.” Et alius furatus lapidem, reposuit non, et resultauit “non est hic.” Sequitur, pone thesaurum tuum ut preceptum altissimus, id est, in operibus misericordie, sicut precepit altissimus et magis tibi proderit uel quasi auxilium. Vnde Augustinus, Si habes pecuniam, eroga. Nam erogando pecuniam auges iustitiam. Vnde Tob. 12[:8]: *Bona est oratio cum jejunio, et eleemosyna*.

¶ Item, iustum est ut qui in suo eterno prolongat vitam Dei et pauperis propter Deum quia Deus prolonget uitam eius in suo eterno, Matt. 25[:35]: *Esurivi enim, et dedistis mihi manducare*.

¶ Item, misericordia et veritas, gratia et justicia circa genus humanum concurrunt ab ieccione Ade vsque aduentum Christi.

Secundo, ab aduentu Christi vsque ad diem iudicii, et tercio in ipso finali iudicio et deinceps. Sed in primo concursu preualuit iusticia, in secundo misericordia, sed in tercio vtraque preualebit[[2]](#endnote-2) pro sorte sua.

¶ Item, hec facilius foret mirare stellas celi, pisces maris, folia nemorum quam misericordiam Dei, quia secundum Psal. [144:9]: *Miserationes ejus super omnia opera ejus*. Ipse enim qualescumque peccatores diuinum contritos ad veniam recipit. Exemplum [Isai. 23:15] de Tayre meretrice, [Act. 9:3] de Paulo, [Luc. 7:36] de Magdalene, [Luc. 23:43] de latrone.

Item idem, qualiscumque iusticias ad penitenciam te adducit. Nisi peccati qualitas, nec vite enormitas, nec temporis breuitas excludit a venia dummodo sit vera cordis contricio.

Item, O bone Jesu, non horruisti confitentem latronem [Luc. 23:43], non lacrimantem peccatricem [Luc. 7:44], non orantem Cananeam [Matt. 15:22], non deprehensam adulteram [Joan. 8:3], non vexantem Petrum [Matt. 26:75], non persequentem Paulum [Act. 9:7], quomodo ergo de tua misericordia desperarem.

Item, Augustinus, *De spiritu et anima*, tardius videtur Deo peccatori veniam dare, quam ipsa peccatori veniam accipere. Quam cruciet Domini compassio misereri, quam ipsum miserum compassio sui. Vnde dicit Anselmus, injuriam diuine misericordie /f. 70rb/ facimus, si in quacumque miseria nostra de Dei misericordia desperamus. Quando peccas, tollis tibi bonitatem tuam. Vnde Augustinus, sicut sintilla ignis in medio mari, sic omnis malicia tua ad bonitatem Dei.

Item, Augustinus, libro *De penitentia* c. 5, ego baptizatus in Christo, emundor ab omni delicto, sed fortei reuertor ad vomitum. Quo a spiritu eius, quo ibo nisi ad misericordiam eius penitentedo. Nemo enim recte fugit ab illo, nisi ad illum, ab eius seueritate ad eius bonitatem.

Tercio, libro *Declamationes* prima, dicitur quod lex fuit apud Romanos quod cecus de publico mille denarios accipiat. Vnde decem adolescentes, cum bona sua consumpsissent, sortiti sunt inter se ut cuius nomen exisset ex pacto excecaretur ut sic acciperet mille denarios. Negatur. Eo quod intencio legis non sit ut homines se excecent. Immo tunc esset talis lex abrogande. Quod si sic mille homines excecarent, ut sic possent accipere. Res publica debilitatem consolatur, non emit. Sic ad proximum, misericordia Dei non subuenit illi qui voluntarie peccat, sed qui mutus detinetur, Heb. 10[:26]: *Voluntarie enim nobis peccantibus post acceptam notitiam veritatis, jam non relinquitur pro peccatis hostia*. Hic querit Augustinus in suo primo *Soliloquia* c. 9. Vnde est quod Deus uult saluare malos cum ipse sit summe iustus. Et respondit quamuis Deus summe iustus et summus bonus, minus tamen bonus foret si nulli malo bonus esset. Melior nempe est ille qui bonus et malis bonus est, quam qui solis bonis bonus est. Secundum Aristoteles, secundo *Rethorice*, quatuor sunt qui prouocant hominem ad miserendum, scilicet, figura, vox, vestitus, ypocrisis. Hec omnia fratres Joseph videntur exprimere quando petierunt misericordiam pro peccato suo in eum commisso [Gen. 37:31-35].

¶ Est autem hic sciendum quod quedam sunt opera misericordie corporalia et quedam spiritualia, pro quibus Deus remunerabit in die iudicii sicut patet Matt. 25[:31-45]. Que notatur hoc versu: visito, vestio, poto, cibo, redimo, tego, colligo, condo que exprimuntur Tob. 1[:19]. Alia 7. spiritualia notantur hoc versu: consule, castiga, solare, remitte, fer, ora, quorum tria habentur [1] Thes. 5[:13]. Alia quatuor in diuersis locis.

De elemosina ad pauperes vide plus supra, c. [122] Elemosina, et infra c. [278] Paupertas.

Vnde Prou. 14[:21]: *Qui miseretur pauperis beatus erit*. Et *Qui credit in Domino misericordiam diligit*. Nam qui credit alteri tanquam fidei faciliter ei feneratur, sed Prou. 19[:17] dicitur, *Fœneratur Domino qui miseretur pauperis*. Homilia 15, *De verbis Domini*, De misericordia parva, magna nascitur copia. Fecundus est ager pauperum, cito reddit fructum. Via ad celum pauper est. Si non vis errare, incipe errogare. Vnde Jacobus Ravenum, ieiunium sine *misericordia* non est *veritas, obuiauerunt sibi* [Psal. 84:11]. Sicut pes ordinatur ad ambulandum, sic manus ad dandum.

¶ Optima purgatio sanguinis corrupti est per brachium, sic purgacio peccatorum per elemosinam, Eccli. 7[:33-36]: Purga *te cum brachiis* et *Da illis partem, sicut mandatum est tibi,* et sequitur *Et pauperi porrige manum*.

¶ Item, misericordia dici potest interna Christi compassio que vtique maior est, melior est quam eius passio ex quo elici potest quod duplex fuit crux Christi. Scilicet, exterior lignea, interior aurea, exterior fuit passionis et penitencie, interior fuit compassionis et misericordie. Ideo dicitur 1 Joan. 3[:16]: Christus pocius *animam pro nobis* posuisse quam carnem.

¶ Item, misericordia potest dici summa Christi lectio, quia de ea potissime examinabit in fine scolares suos *esuriui* *et non dedistis mihi manducare,* Matt. 25[:42]. Discoli qui nesciunt hanc lectionem bene flagellabuntur, Jac. 2[:13]: *Judicium sine misericordia* fiet hiis *qui non* fecerunt *misericordiam*.

Tercio, misericordia est optima Christi vnctio.

¶ Nam, cum triplex fit vnguentum secundum Bernardum, *Super Cantica* 8, contricionis quod ex recordacione peccatorum nascitur, deuocionis quod ex recordacione diuinorum benefactorum conficitur, compassionis quia ex consideracione aliene miserie contexitur. Istud vltimum quod est compassionis precellit, quo debent perungi caput intencionis, Matt. 6[:17]: *Vnge caput tuum*, oleo pedes affectionis, Luc. 7[:46]: Maria *vnxit* /f. 70va/ *pedes* Jesu, manus operacionis, Can. 5[:5]: *Manus meæ stillaverunt myrrham*.

¶ Item, misericordia decenter conuersatur, prudenter negociatur, abundanter remuneratur. Hanc mercaturam docuit Christus, Matt. 19[:21]: *Vade* et *vende* omnia *quæ habes, et da pauperibus*. In qua negociacione Deus permittit se quasi decipidum pro calice a quo frigide dat torrentem voluptatis eterne, Ose. 11[:12]: circumuenit *me Effraim in* *negatione sua*.

¶ Item, due virtutes abundanter remunerantur, caritas et misericordia. Nam caritas facit bona aliena bona sua, Psal. [118:63]: *Particeps ego sum.* Misericordia facit mala aliena mala sua, 2 Cor. 1[:7]: *Sicut socii estis passionum*, ita *et* consolationum. Hec nempe est lex fidelium mercatorum qui fuit participes. Sunt in dampno sic et in lucro ad misericordiam mouent tria: nature conformitas, Matt. [23:8]: *Omnes vos estis fratres*.

Secundo, propria necessitas, Psal. 138[:23] ex te ipso *cognosce* que sunt Christi tui.

Tercio, Christi et membrorum suorum vnitas, nam Matt. 25[:40] dicitur quod *uni ex minimis meis fecistis, mihi fecistis*.

¶ Est autem sciendum quod septem sunt opera misericordie corporalia, scilicet, esurientem cibare, nudium vestire, hospitem colligere, infirmum visitare, vinctum liberare que sex ponuntur Matt. 25[:31-46]. Septimum quod est mortuum sepelire ponitur Tob. 2[:4-9]. Septem spiritualia sunt ista: peccanti ignoscere, errantem corrigere, pro delinquente exorare, ignorante instruere, hesitantem consulere, lugentem consolari, afflictis compati, Apo. 1[:13, 16]: *Filius hominis erat in medio septem candelabrorum aureorum, et habebat in dextera stellas septem*.

De istis septem operibus habentur versus superius.

Item, misericordia liberat a peccato soluendo vincula culpe, locupletat immerito agendo dona gratie, letificat impremio ducendo ad gaudia vite. De primo, Prou. 16[:6]: *Misericordia et veritate redimitur iniquitas*. Bona coniunctio veritatis et misericordie.

¶ Nam per veritatem penitencie purgatur culpa. Per misericordiam elemosine dimittatur pena. Ideo dicitur Dan. 4[:24]: *Peccata tua eleemosynis redime*.

De secundo, Prou. 19[:17]: *Fœneratur Domino qui miseretur pauperis*.

Nota hic de sex operibus misericordie prout superius dicitur.

De tercio, Prou. [22:9]: *Qui pronus est ad misericordiam benedicetur*. Illa, scilicet, benediccione qua dicitur Matt. 5[:7]: *Beati misericordes*. *Quoniam ipsi misericordiam [consequentur]*.

Hic nota quod omnis fere discussio finalis erit de misericordia non exhibita.

Item, quanta sit misericordia Dei dicere nescio, sed grandis sit scio. Nam Christus adhuc paruulus ab extremis terre vocauit magos, post hos puplicanum, post quam meretricem, in fine latronem. Igitur si impius es attende puplicanum, si immundus meretricem, si homicida respice latronem.

Item, misericordia Dei erga nos potissimi apparet in tribus: ingratuite vocacionis instancia, inductiue expectacionis tollerancia, inbenigne suscepcionis clemencia. De primo, Matt. 9[:13]: *Misericordiam volo, et non sacrificium*.

Item, secundum Gregorium in *Homilia* eius, Erubescamus misericordiam, si nolumus eius formidare justiciam. Quia tanto ampliori improbitate contempnitur, quanto contemptus vocare non dedignatur.

¶ De secundo, Lam. 3[:22]: *Misericordiæ Domini*, multe quod *non sumus consumpti*. Homo peccans a Deo minuatur creatori quia statim dignus foret totali consumpcione. Sed si Deus statim peccatorem puniret, postea cui parceret non haberet. Igitur fratres supportemus aliorum defectus exemplo Christi verbo et facto non statim prorumpentes misericordia summendo vindictam.

De tercio, exemplum in filio prodego, Luc. 15[:20]: *Pater* videns *misericordia motus* ruit *super collum ejus*. Ecce hic quod pater propter peccantis feditatem non dimittit reuertentis societatem. Immo, insignum perfecte reconsiliacionis iubet dari annulum, id est, consideracionem beneuolencie, caciarum impendus, id est, graui in affectibus, vestiri purpuram, id est, restitui innocentiam. Vnde notabile est hic valde quod iste reuertens videtur penituisse quadam coacta necessitate et tamen eius penitencia videtur acceptata propter quod dicit Augustinus et etiam Bernardus quod quecumque necessitas cogat peccatorem ad penitenciam, non culpe qualitas, non vite enormitas, neque fortune extremitas excludit a venia si perfecta fuerit voluntatis deliberacio. Ideo dicit Apostolus, Eph. 4[:32]: *Estote invicem, misericordes*, condonantes *invicem sicut et* Christus.

1. *medio* ] add. Psal.: *Misit Deus misericordiam suam et veritatem suam*, *animam meam eripuit de medio* F.128. [↑](#endnote-ref-1)
2. preualebit ] *add*. ~~iusticiam~~ F.128. [↑](#endnote-ref-2)